Eesti Paraolümpiakomitee president Urmas Paet avaldas vastulause Ville Arikese Õhtulehe spordiblogis 17. märtsil ilmunud artiklile.
"Reporter Arikese jutt on näide, kuidas arvamuste paljususe aktsepteerimine on mõnele ikka vastuvõetamatu. Omaette tase on muidugi panna ühele pulgale paraolümpiamängud ja Kubani turniir.
Aga jah, ma jään oma arvamuse juurde, et Eesti riiki esindav koondis peaks ennekõike võistlema teiste riikide koondistega, mitte teise riigi oblastite ja piirkondadega pluss inimesi massiliselt hävitava ja terroriseeriva Põhja-Koreaga.
Siberi piirkonna või Krasnodari piirkonnaga võiksid mängida eelkõige Eesti maakondade või piirkondade esindused.
See on aga vaid minu arvamus.
Reporter Arike võiks aga mõista, et ajad, mil teistsuguse arvamuse eest tuleb inimene lahti lasta, on Eestis pöördumatult möödas. Ajakirjandus võiks olla esimene arvamuste paljususe suurtoetaja."